text: Falc tras sa resne sos l'ombre d'un albar; 
   Sicart apele per cossel demandar,
   E Sicars broce lo destrer balçan var,
   Ço es Lirons qu'aves auit nomar,
   Ki fu noris en fores sans baillar,
   Dont lo III breque lo annarent enblar; 
   E Salapans li fes lo brac nodar,
   Al rei de Nubie l'enmane per conprar, 
   Ben doze mile de bezans l'en fet dar,
   A la reigine l'enviet per amar.
   Maurins l'annet per proece acatar:
   En isle Fade, quant i venc arberjar,
   Det li la dosne, quel tenie molt car 
   Per son catenc e per s'anor cobrar;
   E el Sicart, qui nel volt puis laissar, 
   Kar lo vit grant e bon per cavaljar.
   E Bertrans poins Abstruget lo navar, 
   Tant bon cavau non auit hom nomar;
   E lo coms Draugue lo fal Roïn de Bar, 
   Neguns de corre mot non Pause sonar; 
   El proe Renelmes lo brun Eliazar, 
   Corteis cavaus e de corre e d'anblar;
   E Ascelins Cobeitos lo liar;
   Folque de Saure l'Alferrant d'oltremar, 
   Kel coms Maurins lai gaiegnet, li bar, 
   Kant a Rodans fu al tornei mesclar,
   Lo Maur de Tir en avint desraucar
   En terre sece qu'anc pos non poc levar; 
   Folcon donet quant non li pot vedar,
   Kel seus fo mors a Peride al intrar 
   De XXX lances maintenant sans lançar.
   El coms Maurins fes Fortun eslaissar;
   Ane non fo beste qui au lui pos annar, 
   Aitaus pervis es greus a ajostar:
   Quant le perdra, Maurins de mort se gar. 
   Ere sont set per lo conseil donar:
   "Segner", dis Falc, "eu voel a vos palar: 
   La desfiance ai fet araisonar 
   E dei ben mai ma guerre comenchar." 
   Folque respont: "Annem los encalchar 
   En las herberjes per terme d'abeurar,
   E nos siem cent a l'esporonar,
   E vos a mil annas vos enbuissar:
   Eels fils del rei es leus a traginar."
   — "Cenbeaus de nuis es malz a encalcar," 
   Ce dis Maurins "laissem aiço estar,
   Kel reis set ben sos os entregaitar,
   E lo matin, quant vira lo jor ciar,
   Fera per Tost tos sos graisles sonar,
   En vostres terres interra herbrejar,
   E a Peride venra per torneiar.
   Annem nos en garnir e adobar,
   Los elms brunir e los osbers brejar, 
   Toschar las lances e los astes dreçar,
   E los cavaus ab aure conredar:
   K'al premer jal lor toldrem lo manjar.
   Eu ai vegut reial rote ajostar,
   Ki venc cantant e puis plore al tornar."
   Ce dis Sicars: "Mils lo poriam far;
   Ki a celat nos sabrie guidar,
   Si poriem oltre cele ost passar,
   Lai non ac home qui puisse armes portar,
   Kel reis ac tot ab sei quant pot menar.
   Gent nos estere un castel laironar;
   A la maisnade Falcon pogues estar 
   Enmi lor terre per l'onor gueroiar."
   —	"Eu sai," dis Falc, "o podem faidiar:
   Al castel Lans non cuit que ren s'i gar,
   E es mos dreis, s'eu i podie intrar;
   Kel reis donet ma maire a mariar,
   Pos li bauset, que nol li vole laissar."
   Ce dis Sicars: "Annem los essajar,
   E el remaignent per la terre gardar.
   Fazem la coce e siem andui par;
   Ke mal deit traire pros hom per gaiegnar."
   —	"Seigner", dis Falc, "non fai mais a tarjar." Aiquest consseil ant fremat per celar.
  